CELEX: 32020R2008
Language: hr
Date: 2020-12-08 00:00:00
Title: Uredba Komisije (EU) 2020/2008 od 8. prosinca 2020. o izmjeni uredbi (EU) br. 702/2014, (EU) br. 717/2014 i (EU) br. 1388/2014 u pogledu njihova razdoblja primjene i ostalih relevantnih izmjena (Tekst značajan za EGP)

9.12.2020   
               
               
                  HR
               
               
                  Službeni list Europske unije
               
               
                  L 414/15
               
            
         UREDBA KOMISIJE (EU) 2020/2008
         od 8. prosinca 2020.
         o izmjeni uredbi (EU) br. 702/2014, (EU) br. 717/2014 i (EU) br. 1388/2014 u pogledu njihova razdoblja primjene i ostalih relevantnih izmjena
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 108. stavak 4.,
         uzimajući u obzir Uredbu Vijeća (EU) 2015/1588 od 13. srpnja 2015. o primjeni članaka 107. i 108. Ugovora o funkcioniranju Europske unije na određene kategorije horizontalnih državnih potpora (1), a posebno njezin članak 1. stavak 1. i članak 2. stavak 1.,
         nakon savjetovanja sa Savjetodavnim odborom za državne potpore,
         budući da:
         
                     (1)
                  
                  
                     Uredba Komisije (EU) br. 702/2014 (2) primjenjuje se do 31. prosinca 2020.
                  
               
                     (2)
                  
                  
                     Komisija je 8. rujna 2018. pokrenula reviziju Uredbe (EU) br. 702/2014 u cilju njezine zamjene novom uredbom za razdoblje od 2021. do 2027. Međutim, pri izradi nacrta te nove uredbe trebalo bi uzeti u obzir razvoj zajedničke poljoprivredne politike (ZPP). Od osobite je važnosti Prijedlog uredbe Europskog parlamenta i Vijeća o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (3), koja bi državama članicama omogućila provedbu strateških planova u okviru ZPP-a od 1. siječnja 2021.
                  
               
                     (3)
                  
                  
                     Međutim, zakonodavni postupak povezan s reformom ZPP-a još je u tijeku, a pravni okvir, uključujući delegirane i provedbene akte koji iz toga proizlaze, neće biti donesen još neko vrijeme.
                  
               
                     (4)
                  
                  
                     Kako bi se osiguralo da države članice i dalje mogu na programe državnih potpora primjenjivati izuzeće u skladu s Uredbom (EU) br. 702/2014 i kako bi se omogućilo dovršenje revizije te uredbe nakon donošenja reforme ZPP-a, primjereno je produljiti razdoblje primjene Uredbe (EU) br. 702/2014 do 31. prosinca 2022.
                  
               
                     (5)
                  
                  
                     I uredbe Komisije (EU) br. 717/2014 (4) i (EU) br. 1388/2014 (5) primjenjuju se do 31. prosinca 2020.
                  
               
                     (6)
                  
                  
                     Komisija je 29. travnja 2019. pokrenula reviziju Uredbe (EU) br. 717/2014, a 2. svibnja 2019. reviziju Uredbe (EU) br. 1388/2014 u cilju njihove zamjene novim uredbama za razdoblje od 2021. do 2027. Te bi uredbe trebale ostati koherentne i usklađene s drugim pravilima relevantnima za ocjenu državnih potpora u sektoru ribarstva i akvakulture, a posebno s Uredbom o Europskom fondu za pomorstvo i ribarstvo (EFPR) (6). Posebno je važan prijedlog uredbe Europskog parlamenta i Vijeća o EFPR-u kojim se predviđa uspostava EFPR-a od 1. siječnja 2021. (7) Međutim, zakonodavni postupak povezan s reformom EFPR-a još je u tijeku. Kako bi se osiguralo da države članice i dalje mogu dodjeljivati male iznose potpore u skladu s Uredbom (EU) br. 717/2014 i na programe državnih potpora primjenjivati izuzeće u skladu s Uredbom (EU) br. 1388/2014 te kako bi se omogućilo dovršenje revizije tih uredbi nakon donošenja reforme ZPP-a, primjereno je produljiti razdoblje primjene uredbi (EU) br. 717/2014 i (EU) br. 1388/2014 do 31. prosinca 2022.
                  
               
                     (7)
                  
                  
                     S obzirom na produljenje razdobljâ primjene uredbi (EU) br. 702/2014 i (EU) br. 1388/2014 neke države članice možda će željeti produljiti mjere o kojima je sažetak informacija dostavljen u skladu s tim uredbama. Radi smanjenja administrativnog opterećenja sažetak informacija o produljenju tih mjera, uključujući potencijalno povećanje proračunskih sredstava, trebao bi se smatrati dostavljenim Komisiji i objavljenim, pod uvjetom da dotične mjere nisu bitno izmijenjene.
                  
               
                     (8)
                  
                  
                     Uredbe (EU) br. 702/2014 i (EU) br. 1388/2014 trebalo bi prilagoditi i kako bi se uzele u obzir gospodarske i financijske posljedice pandemije bolesti COVID-19 na poduzeća te osigurala dosljednost s općim odgovorom politike koji je donijela Komisija, posebno u razdoblju 2020.–2021. Konkretno, poduzetnici koji 31. prosinca 2019. nisu bili u teškoćama, ali su u razdoblju od 1. siječnja 2020. do 30. lipnja 2021. postali poduzetnici u teškoćama, trebali bi i dalje ispunjavati uvjete za potporu u skladu s tim uredbama.
                  
               
                     (9)
                  
                  
                     Članak 1. i članci od 13. do 43. Uredbe (EU) br. 1388/2014 sadržavaju upućivanja na Uredbu o EFPR-u (EU) br. 508/2014 da bi se definirale neprihvatljive operacije i uvjeti za dodjelu potpore u skladu s tim odredbama. Kako bi se osigurala pravna sigurnost tijekom razdoblja produljenja Uredbe (EU) br. 1388/2014, ta bi se upućivanja trebala tumačiti kao upućivanja na Uredbu (EU) br. 508/2014 u verziji koja se primjenjuje na dan 31. prosinca 2020., neovisno o tome je li ta uredba stavljena izvan snage.
                  
               
                     (10)
                  
                  
                     Uredbe (EU) br. 702/2014, (EU) br. 717/2014 i (EU) br. 1388/2014 trebalo bi stoga na odgovarajući način izmijeniti.
                  
               
                     (11)
                  
                  
                     Radi kontinuiteta postojećih potpora na temelju uredbi (EU) br. 702/2014, (EU) br. 717/2014 i (EU) br. 1388/2014 i da bi poduzetnici koji su 1. siječnja 2020. ili nakon tog datuma zbog pandemije bolesti COVID-19 postali poduzetnici u teškoćama mogli ispuniti uvjete za potporu od 1. siječnja 2020., ova bi Uredba trebala stupiti na snagu što je prije moguće nakon objave Službenom listu
                        Europske unije,
                  
               DONIJELA JE OVU UREDBU:
         
            Članak 1.
            Izmjene Uredbe (EU) br. 702/2014
            Uredba (EU) br. 702/2014 mijenja se kako slijedi:
            
                        1.
                     
                     
                        u članku 1. stavku 6. dodaje se sljedeća točka (c):
                        
                                    „(c)
                                 
                                 
                                    potpore poduzetnicima koji nisu bili u teškoćama na dan 31. prosinca 2019., ali su u razdoblju od 1. siječnja 2020. do 30. lipnja 2021. postali poduzetnici u teškoćama”;
                                 
                              
                  
                        2.
                     
                     
                        u članku 9. dodaje se sljedeći stavak 8.:
                        
                           „8.   Odstupajući od stavaka 1., 2. i 6., ako država članica želi produljiti mjere za koje je Komisiji dostavljen sažetak informacija, smatra se da je sažetak informacija o produljenju tih mjera dostavljen Komisiji i objavljen, pod uvjetom da, osim povećanja proračunskih sredstava, dotične mjere nisu bitno izmijenjene.”;
                        
                     
                  
                        3.
                     
                     
                        u članku 52. drugi stavak zamjenjuje se sljedećim:
                        „Primjenjuje se do 31. prosinca 2022.”
                     
                  
         
            Članak 2.
            Izmjene Uredbe (EU) br. 717/2014
            U članku 8. Uredbe (EU) br. 717/2014 drugi stavak zamjenjuje se sljedećim:
            
               „Primjenjuje se do 31. prosinca 2022.”
            
         
         
            Članak 3.
            Izmjene Uredbe (EU) br. 1388/2014
            Uredba (EU) br. 1388/2014 mijenja se kako slijedi:
            
                        1.
                     
                     
                        u članku 1. stavku 3. točka (d) zamjenjuje se sljedećim:
                        
                                    „(d)
                                 
                                 
                                    potpore dodijeljene poduzetnicima u teškoćama, osim potpora za nadoknadu štete prouzročene prirodnim katastrofama i potpora poduzetnicima koji na dan 31. prosinca 2019. nisu bili u teškoćama, ali su u razdoblju od 1. siječnja 2020. do 30. lipnja 2021. postali poduzetnici u teškoćama;”;
                                 
                              
                  
                        2.
                     
                     
                        umeće se sljedeći članak 11.a:
                        
                           „Članak 11.a
                           
                           Odstupanje u pogledu obveza informiranja i objavljivanja
                           Odstupajući od članka 9. stavka 5. i članka 11. podstavka (a), ako država članica želi produljiti mjere za koje je Komisiji dostavljen sažetak informacija, smatra se da je sažetak informacija o produljenju tih mjera dostavljen Komisiji i objavljen, pod uvjetom da, osim povećanja proračunskih sredstava, dotične mjere nisu bitno izmijenjene.”;
                        
                     
                  
                        3.
                     
                     
                        u članku 47. drugi stavak zamjenjuje se sljedećim:
                        „Primjenjuje se do 31. prosinca 2022.”
                     
                  
         
            Članak 4.
            Primjena upućivanja na Uredbu (EU) br. 508/2014 u Uredbi (EU) br. 1388/2014
            Upućivanja na odredbe Uredbe (EU) br. 508/2014 u članku 1. i člancima 13. do 43. Uredbe (EU) br. 1388/2014 tumače se kao upućivanja na verziju tih odredbi koja se primjenjuje na dan 31. prosinca 2020., neovisno o tome je li ta uredba stavljena izvan snage.
         
         
            Članak 5.
            Stupanje na snagu
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 8. prosinca 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 248, 24.9.2015., str. 1.
         
         
            (2)  Uredba Komisije (EU) br. 702/2014 od 25. lipnja 2014. o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 193, 1.7.2014., str. 1.).
         
            (3)  Prijedlog uredbe Europskog Parlamenta i Vijeća o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage Uredbe (EU) br. 1305/2013 Europskog parlamenta i Vijeća i Uredbe (EU) br. 1307/2013 Europskog parlamenta i Vijeća (COM(2018) 392 final).
         
            (4)  Uredba Komisije (EU) br. 717/2014 оd 27. lipnja 2014. o primjeni članaka 107. i 108. Ugovora o funkcioniranju Europske unije na de minimis potpore u sektoru ribarstva i akvakulture (SL L 190, 28.6.2014., str. 45.).
         
            (5)  Uredba Komisije (EU) br. 1388/2014 od 16. prosinca 2014. o ocjenjivanju određenih kategorija potpora poduzetnicima koji se bave proizvodnjom, preradom i stavljanjem na tržište proizvoda ribarstva i akvakulture spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 369, 24.12.2014., str. 37.).
         
            (6)  Uredba (EU) br. 508/2014 Europskog parlamenta i Vijeća od 15. svibnja 2014. o Europskom fondu za pomorstvo i ribarstvo i stavljanju izvan snage uredbi Vijeća (EZ) br. 2328/2003, (EZ) br. 861/2006, (EZ) br. 1198/2006, (EZ) br. 791/2007 i Uredbe (EU) br. 1255/2011 Europskog parlamenta i Vijeća (SL L 149, 20.5.2014., str. 1.).
         
            (7)  Prijedlog uredbe Europskog parlamenta i Vijeća o Europskom fondu za pomorstvo i ribarstvo i stavljanju izvan snage Uredbe (EU) br. 508/2014 Europskog parlamenta i Vijeća (COM(2018) 390 final).